รมว.คลังไม่ได้ยินข่าว ปลดผู้บริหาร‘ธอส.’
รมว.คลัง ยันไม่ได้รับรายงานเรื่องบอร์ด ธอส.ปลดอังคณา
2 มี.ค. 2558

รมว.คลัง ยันไม่ได้รับรายงานเรื่องบอร์ด ธอส.ปลดอังคณา 
นายสมหมาย ภาษี รมว.คลัง เปิดเผยว่า ยังไม่ได้รับรายงานจากคณะกรรมการธนาคารอาคาร สงเคราะห์ (ธอส.) เรื่องการปลดนางอังคณา ปิลันธน์โอวาท ไชยมนัส กรรมการผู้จัดการ ธอส. ออกจากตำแหน่ง ซึ่งการปลดกรรมการผู้จัดการเป็นอำนาจของกรรมการดำเนินการได้เลย หากเห็นว่ามีความเหมาะสม แต่ปกติกรรมการจะมารายงานและขอคำแนะนำจาก รมว.คลัง เพื่อใช้ประกอบการพิจารณาการปลดผู้บริหารออกจากตำแหน่ง
ทั้งนี้ ในวันที่ 2 มี.ค. สหภาพพนักงาน ธอส. แจ้งสื่อมวลชนว่า จะรวมตัวประท้วงนายเกริกวณิกกุล ประธานบอร์ด ธอส. ที่จะเสนอชื่อนายขรรค์ ประจวบเหมาะ อดีตกรรมการผู้จัดการ ธอส. มาเป็นที่ปรึกษาของธนาคาร และให้ดูแลการบริหารงานแทนนางอังคณา โดยให้นางอังคณาดูแลเฉพาะงานด้านซีเอสอาร์เท่านั้น 
ด้าน นายเกริก ยอมรับว่าเคยเสนอให้นายขรรค์มาเป็นที่ปรึกษาจริง ตั้งแต่เดือน พ.ย. 2557 เพื่อให้มาช่วยกันทำงานให้คำแนะนำในกรณีที่งานติดขัด เพราะมีประสบการณ์ และเมื่อตรวจสอบคุณสมบัติกับผู้ตรวจสอบธนาคารและคณะกรรมการป้องกันและปราบปรามการฟอกเงิน (ปปง.) แล้วก็ไม่มีปัญหา แต่บอร์ดไม่เห็นชอบเรื่องจึงตกไป และไม่เคยนำกลับมาเสนออีก